ธอส.รับมือลูกค้าแห่มาสาขาชำระค่าบ้านสิ้นเดือน
ธอส.ขึงมาตรการเข้ม รับมือลูกค้าจ่ายค่างวดบ้านแน่นสาขาช่วงต้นเดือน
29 มี.ค. 2563

นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ได้สั่งการให้ทุกสาขาทั่วประเทศ เตรียมมาตรการรองรับลูกค้า ที่คาดว่าจะเข้ามาชำระค่างวดสินเชื่อในช่วงวันที่ 1 เม.ย. เป็นจำนวนมาก ไม่ให้มีความเสี่ยงจากการแพร่ระบาดของเชื้อไวรัสโคโรนา 2019 (โควิด-19) และให้เป็นไปตามมาตรฐานของกระทรวงสาธารณสุขในการเฝ้าระวัง ป้องการการแพร่กระจายของเชื้อไวรัส
เบื้องต้น ในแต่ละสาขา จะมีบริการเจลล้างมือ มีการกำหนดจุดบนพื้นที่ เพื่อให้ลูกค้าเว้นระยะห่างกันอย่างน้อย 2 เมตร ในการเข้าทำธุรกรรมกับธนาคาร เช่น การจ่ายค่างวด การกดเครื่องเอทีเอ็ม การบันทึกสมุดบัญชี เป็นต้น ขณะเดียวกัน หากลูกค้าที่กังวลว่าที่สาขาจะมีผู้มาใช้บริการเป็นจำนวนมาก ในช่วงต้นเดือน ก็สามารถมาชำระค่างวดในวันอื่นๆ ได้ ภายในเดือนเม.ย. หรือเดือนที่ครบกำหนดชำระเงินงวด ไม่ข้ามเดือน ซึ่งไม่มีปัญหาแต่อย่างใด
"ธนาคารมีความห่วงใยต่อลูกค้าทุกรายที่จะเดินทางเข้ามาทำธุรกรรมที่สาขาในช่วงต้นเดือน ซึ่งตามปกติ จะมีลูกค้าเป็นจำนวนมาก โดยจะยึดมาตรการตามข้อกำหนดของกระทรวงสาธารณสุขอย่างเคร่งครัด และได้สั่งการให้ทุกสาขาเตรียมพร้อมสถานที่ เพื่อให้การบริการลูกค้ารวมถึงพนักงานเอง ให้ปลอดภัยจากการระบาดของไวรัสโควิด-19 ให้มากที่สุด" นายฉัตรชัย กล่าว
ทั้งนี้ ธอส.ในฐานะสถาบันการเงินของรัฐ จะเปิดทำการธนาคารตามปกติ ในวันที่ 30 มี.ค.2563 เพื่อไม่ให้ลูกค้าได้รับกระทบ หลังจากที่ปิดทำการทุกสาขาทั่วประเทศในช่วงวันที่ 28-29 มี.ค.2563